Leer ons dan nooit nie?Hoekom, word daar gevra, is Nieu-Seeland Suid-Afrika op die rugbyveld ver vooruit? Dit is omdat hulle ŉ sentrale doelwit het, om op alle vlakke die beste en mees talentvolle spelers te ontwikkel, om bo-aan die rangorde te bly. Meestal kry hulle dit reg, maar soms ook nie, soos die Kiwi’s se sewesspan op vanjaar se Olimpiese Spele in Rio de Janeiro, en soos die o.21-span by die Junior Wêreldbekertoernooi. Maar hoe kry hulle dit reg? Omdat hulle hul huiswerk behoorlik doen, hul spelers en afrigters op alle vlakke ontwikkel word, die spanne meestal dieselfde patroon volg en daar geen politieke inmengery is nie. Die Nieu-Seelandse Rugbyunie het Woensdag die ses franchise-groepe vir aanstaande jaar se Superrugby-reeks bekend gemaak, byna vier maande voordat die reeks in 2017 begin. Altesame 190 spelers is betrek, waarvan 33 nuwelinge is. Agt Nieu-Seelanders wat die land by die Junior Wêreldbekertoernooi verteenwoordig het, is in die groepe. Ja, daar is ŉ hele paar spelers wat hul loopbane in Frankryk, Japan, Ierland en Engeland voortsit, soos Liam Messam, Andy Ellis, Johnny McNicholl, Victor Vito, Robbie Freuan en Nemani Nadolo. Maar dit gaan nie oor hulle nie. Deur vroeg dinge agtermekaar te kry, skep kontinuïteit, en dit beteken dat die spelers nou al kan begin oefen om slaggereed te wees wanneer die Superreeks aanstaande jaar in Februarie afskop. Daar is twee “nuwe” afrigters, Scott Robertson, wat die leisels by Todd Blackadder by die Crusaders neem en Tony Brown, wat Jamie Joseph by die Highlanders vervang. Robertson en Brown is albei as speler en afrigter deur die meule. Hulle het tuis en oorsee gespeel en afgerig, en hulle weet presies wat die All Blacks wil bereik en kan so gou moontlik en soomloos inval. En ons? Weet ons wat aanstaande seisoen by die Southern Kings sal gebeur? Wie sal hulle afrig, watter spelers sal daarheen gelok word? Dawie Theron het maande gelede as afrigter van die Junior Bokke bedank. Wanneer word by vervang, want die loting vir aanstaande jaar se toernooi is reeds gedoen? Wil ons dieselfde paadjie stap as met Allister Coetzee se aanstelling?